钦定古今图书集成/明伦汇编/氏族典/第239卷 > 张延赏
## 钦定古今图书集成/明伦汇编/氏族典/第239卷 > 张延赏

按《唐书张嘉贞传》：嘉贞引万年主簿韩朝宗为御史，
卒后十馀岁，朝宗以京兆尹见帝曰：“陛下待宰相，进
退皆以礼，身虽没，子孙咸在廷。”张嘉贞晚一息宝符
独未官。帝惘然，召拜左司御率府兵曹参军，赐名曰
延赏。延赏虽蚤孤，而博涉经史，通吏治，苗晋卿尤器
许，以女妻之。肃宗在凤翔，擢监察御史，迁刑部郎中。
始，元载被用，以晋卿力故，厚遇延赏，荐为给事中、御
史中丞。大历初，除河南尹。时罢河南、山南等副元帅，
兵屯东都，诏延赏知留守，以兵属。居五年，治行第一，
为淮南节度使，会母丧免。服除，累拜荆南、剑南西川
节度使。德宗在奉天，贡献踵道，及次梁，倚剑、蜀为根
本，即拜中书侍郎、同中书门下平章事。帝还，诏入秉
政。李晟表陈宿憾，帝不得已，罢为尚书左仆射。以晟
尝为韩滉识擢，命滉移书道意，使荐延赏，于是复拜
平章事。先是，吐蕃尚结赞请和，晟奏吐蕃无信，滉亦
请调军食峙边。帝疑将帅邀功生事，议未决。会滉卒，
延赏揣帝意，遂罢晟兵。晟册拜三公，而延赏薄其礼。
时议遣刘元佐复河、湟，延赏因建言：“今官繁费广，宜
并省其员。”帝许之。元佐辞西讨，延赏更用李抱真，抱
真怨延赏夺晟兵，不肯行，由是功臣解体。是年，除吏
千五百员，当省者千馀，道路訾谤。而大臣马燧、白志
贞、韦伦表言省官太甚，不可行。会延赏疾困，宰相李
泌一切奏复。卒，年六十一，谥曰成肃。子弘靖。